google/wiki40b huggingface dataset:
Okerfly

Utseende

Et middelsstort (vingespenn 33 – 36 mm), middels kraftig, lyst farget nattfly med kontrastrikt tegnede vinger. Arten er lett å kjenne igjen på forvingenes tegninger. Forkroppen er blekt okerfarget, forvingen har blekt oker til brunlig grunnfarge. Den er lys ved roten, rundt midten av vingen går det to brede, hvite tverrbånd (mellomlinjer) som møtes i midten slik at de danner en hvit X. Midtfeltet (området mellom mellomlinjene) er brunt, det samme er området mellom ytre mellomlinje og den hvite bølgelinjen, som går langs ytterkanten av vingen. Bakvingen er grå, lysere ved roten.

Levevis

Arten finnes på tørre enger, strender og andre tørre, åpne områder. Larven utvikler seg på blomster og frø av ulike gras, særlig hundegras (Dactylis glomerata).

Utbredelse

Okerflyet er utbredt over det meste av Europa, unntatt lengst i nord.
I Norge forekommer den på Sørlandet og det sørligste Østlandet.
Fylkesvei 7894

Fylkesvei 7894 går mellom Brattli og Tennes i Balsfjord kommune. Veien er 13,9 km lang.
Frem til 2019 hadde veien betegnelsen fylkesvei 287.
Sølvgades kaserne

Sølvgades kaserne er en tidligere kaserne i København oppført 1763–1771 ved arkitekten Nicolas-Henri Jardin. I 1926 overtok DSB kasernen som administrasjonsbygning. Bygningen består av to hovedfløyer i kjelleren og fem etasjer mot Sølvgade og Øster Voldgade. I hjørnet er de knyttet sammen med et portparti. Derutover er der to sidefløyer.
DSB solgte i 2012 bygningene til et eiendomsutviklingsselskap.
På planen over anlegget kan man se at de to hovedfløyene – «Voldfløjen» til venstre og «Sølvfløjen» til høyre – danner to motstående «F»-er. Om det var bevisst fra arkitektens side vet man ikke, men sannsynligheten taler for at det er en henvisning til kong Frederik V, som var konge da bygningen ble påbegynt. Over inngangsportalen finner man til gjengjeld kongenes Christian VII og Christian X's monogrammer. Christian Carl Pflueg var Jardins byggeleder, mens den skulpturelle utsmykning er utført av Carl Frederik Stanley.
Bygningene ble fredet i 1918.
Longwy

Historie

Longwy ble grunnlagt som festning i 1679 av Sébastien Le Prestre de Vauban. Byen ble inntatt tyskerne i 1792, 1815 og 1871. Under første verdenskrig ble Longwy inntatt den 26. august 1914 av den tyske kronprinsens armé, etter at den 3. franske arme etter nederlaget i slaget ved Longwy 22.-26. august ble tvunget til retrett til Verdun. Ifølge Septemberprogrammet skulle Longwy på grunn av sine ressurser etter en tysk seier tilfalle Det tyske rike.
Den argentinske føderasjon

Den  argentinske konføderasjon  (spansk: Confederación Argentina) er et av de offisielle navn på Argentina, i pakt med Argentinas konstitusjon, artikkel 35. Det var også navnet på Argentina årene 1831-1852, da provinsene var organiserte som en konføderasjon, uten statsoverhode. Buenos Aires-provinsens generalguvernør (Juan Manuel de Rosas tok under største del av perioden seg av utenrikspolitikken. Under dette styre unnvek man krig mot Bolivia, Uruguay, Frankrike og Storbritannia, likesom angrep fra andre argentinske fraksjoner under den argentinske borgerkrigen.
Rosas ble avsatt i 1852 av Justo José de Urquiza, etter slaget ved Caseros. Urquiza sammankalte 1853 års konstituerende forsamling for å skrive en nasjonal konstitusjon. Buenos Aires motsatte seg Urquizas planer og gikk ut av konføderasjonen i 1852, og ble Staten Buenos Aires, og provinsen gjeninntrådte i Argentina først i 1861.
Isalbet Juarez

Junior

Ved U23-EM i friidrett 2007 i Debrecen deltok han på 400 meter, men ble slått ut i kvalifiseringsheatet med tiden 47,42. Også på stafetten ble det italienske laget, som bestod av Isalbet Juarez, Lukas Rifeser, Marco Vistalli og Teo Turchi, slått ut i kvalifiseringen. 
Ved U23-EM i friidrett 2009 vant han sølv på 4 x 400 meter stafett, sammen Marco Vistalli, Matteo Galvan og Domenico Fontana. Individuelt ble han slått ut i kvalifiseringsheatet på 400 meter, da han løp på 48,31 og kom sist i sitt heat.

Senior

Han deltok i Lag-EM i friidrett 2009 i Leiria, med det italienske stafettlaget, som bestod av Isalbet Juarez, Domenico Rao, Marco Vistalli og Domenico Fontana. De kom ikke til finalen.
Ved det italienske mesterskapet i friidrett i juni 2011 fikk han to medaljer. Individuelt fikk han sølv på 400 meter med tiden 46,51, som var ny personlig rekord. I tillegg deltok han på det laget som fikk gull på 4 x 400 meter, der han løp sammen Enrico Demonte, Marco Francesco Vistalli og Domenico Fontana. Han representerte Italia ved Lag-EM i friidrett 2011 (Super League), der han var med på stafettlaget som kom på 5.-plass på 4 x 400 meter. 
Han fikk sølv på 400 meter ved det italienske innendørsmesterskapet i friidrett 2012, som ble arrangert i februar 2012. Gullet gikk til Lorenzo Valentini, som løp på 46,88, mens Juarez løp på 47,17, som var ny personlig rekord. Senere på året deltok han ved EM i friidrett 2012, der Italia ble slått ut i innledningsheatet på 4 x 400 meter. 
I februar 2013 fikk han gull på 400 meter ved det italienske innendørsmesterskapet i friidrett, med tiden 47,11. I mars samme år deltok han ved EM i friidrett innendørs 2013. Han fullførte imidlertid ikke innledningsheatet sitt på 400 meter, og gikk ikke videre i konkurransen.
Mayantoc

Mayantoc (Bayan ng Mayantoc) er en kommune i Filippinene. Kommunen ligger på øya Luzon, og tilhører provinsen Tarlac. Folkemengden var på 32 232 innbyggere ved folketellingen i 2015.
Per Harrysson

Karriere

Harryson startet sin profesjonelle karriere i Malmö FF. Klubben var blant Sveriges beste på slutten av 1980-tallet, og det var vanskelig å spille seg til en plass på laget. I sin eneste kamp i Allsvenskan for Malmö FF, scoret Harrysson ett mål.
Harrysson gikk til Mjällby AIF for mer spilletid, og ble toppscorer i Söderettan med 16 mål på en sesong, og ble hentet til AIK i 1990. Harrysson ble imidlertid ikke den målscoreren man hadde håpet på, og han slet med lite spilletid i sin andre sesong for klubben. Harrysson ble hentet av Landskrona BoIS, og var med klubben i opprykk til Allsvenskan. Harrysson avsluttet karrieren som spiller i Mjällby AIF, etterfulgt av klubber i lavere divisjoner.
Marie Sharp's

Marie Sharp's er et belizisk varemerke. Firmaet produserer chilisauser av habanero, syltetøy og fruktsaft.
Selskapet ble starta opp av Marie Sharp på et lite kjøkken i 1980. Det har i dag hovedkontor og en fabrikk i Dangriga, samt et salgskontor i Belize City, og produktene eksporteres også til utlandet. Selskapets slagord er «Proud Products of Belize» («Stolte produkter fra Belize»).
Frithjof Stoud Platou

Platou arkitekter

Selskapet er drevet videre som Platou arkitekter AS med sønnen John Stoud Platou som leder. Blant byggene Platou har satt opp i senere tid er Norconsults hus i Sandvika, Sheraton Hotel, Sandvika og Huseby leir (Gardeleiren i Oslo).
Slipeugle

Beskrivelse

Voksne fugler er 18 cm lange, med vingespenn 43 cm. De har et stort, rundt, lysegrått ansikt med brune streker, mørkt nebb og gule øyne. Undersiden er lys med mørke streker, mens oversiden er brun med hvite flekker.
Navnet "slipeugle" kommer av lyden, som sies å ligne lyden av en sag som slipes på en slipestein. Den er temmelig vanlig i utbredelsesområdet, men kan være vanskelig å få øye på.

Habitat og utbredelse

Slipeuglen lever i barskog og blandingsskog i Nord-Amerika.

Levevis

Slipeuglen venter gjerne på en lav kvist om natten og slår ned på byttet derfra. De spiser for det meste smågnagere, og individene som lever ved stillehavskysten spiser også små krepsdyr og vanninsekter. I likhet med mange andre ugler har de utmerket hørsel og fremragende syn i dårlig lys.
Reiret legges i et hulrom i et tre, vanligvis etter en hakkespett, men iblant også i rugekasser.
US Sassuolo Calcio

Damelaget

Damelaget ble grunnlagt 1976 som Santa Croce. Med navnet A.S.D. Reggiana Calcio Femminile vant de Serie A (kvinner) tre ganger, 1990, 1991 og 1993.  A.S.D. betyr Associazione Sportiva Dilettantistica.
De ble i 2016 kjøpt av Sassuolo og fikk navnet  A.S.D. Sassuolo Calcio Femminile. De rykket opp til sin Serie A (kvinner) i 2016.  
President er Elisabetta Vignotto som satt for Reggiana siden 1993.

Herrelaget

Herrelaget ble grunnlagt i 1922. Etter å ha spilt i amatørseriene, rykket de i 1968 opp i Serie D.  I 1974 antok de dagens navn etter å ha slått seg sammen med flere mindre lag.  De spilte på fjerde nivå (C2) fra 1984 til de rykket ned i 1990.  Så var det C2 fra 1998, C1 fra 2006, Serie B fra 2008 og Serie A fra 2013.
De unngikk såvidt nedrykk i 2013/14, ble nummer 12 i 2014/15.  Sjetteplassen  i 2015/16 sikret laget spill i UEFA Europa League 2016/17 der de nådde gruppespillet.
Brønnøysund Boligbyggelag

Brønnøysund Boligbyggelag ble startet 30. desember 1950 og opererte i Brønnøysund i Brønnøy kommune i Nordland. i 2010 fusjonerte laget med Mo og Omegn Boligbyggelag.
Boligbyggelaget hadde 107 medlemmer og forvalter 74 boliger i 6 borettslag.
Brønnøysund Boligbyggelag var en del av Norske Boligbyggelags Landsforbund (NBBL).
Lørenparken

Lørenparken er en park på Løren i Oslo anlagt etter 2005 i den tidligere militærleiren Løren leir, som på 2000-tallet er utviklet til det nye boligstrøket Lørenbyen.

Navnet

Lørenparken har navn etter strøket Løren, som igjen har sitt navn fra jernaldergården Løyrin. 
I Grøntplan for Oslo (kommunedelplan fra 1992) er Lørenparken brukt om området der Løren idrettsplass og Lørenhallen ligger, nord for Ring 3 mellom Eltonveien, Økern Torgvei og Spireaveien. I offentlige dokumenter på 2000-tallet er Lørenparken bare brukt om parken i Løren leir.

Parken

Parken er 5,6 dekar stor og ligger midt i kvartalet med Peter Møllers vei mot øst, Lørenveien mot syd, Sinsenveien mot vest og Børsteveien mot nord. Mot øst ligger parken inntil Kanonhallen.
Norges største klatrenett og flere andre lekeapparater inngår i parken.

Peer Gynt-parken

I Lørenparken og tilgrensende område er det utplassert 20 skulpturer som inngår i Peer Gynt-parken. Denne skulpturparken lar deg følge Henrik Ibsens drama Peer Gynt akt for akt. Peer Gynt-parken ble etablert i Ibsenåret 2006 av Selvaag, selskapet som står bak boligutbyggingen i Løren-området. Selvaag har siden 1950-tallet utplassert skulpturer i sine bomiljøer, totalt over 500 skulpturer. Peer Gynt-parken er spesiell ved at kjente billedhuggere nasjonalt og internasjonalt har tolket hver sin del av et skuespill. Skulptursamlingen består både av bestillingsverk, og av vinnerverk fra en internasjonal skulpturkonkurranse.
Kåre Rodahl

Kåre Rodahl, (født 17. august 1917, død 10. juli 2008, var  lege og professor ved Norges idrettshøgskole
Rodahl hadde flere forskerstillinger innen arktisk fysiologi og medisin i USA 1950–65,
Forut for sitt virke med arktisk medisin deltok Rodahl i en dansk vitenskapelig ekspedisjon til Nord-Grønland sommeren 1947.
Under andre verdenskrig var Rodahl fallskjermhopper i de norske styrker i Storbritannia.
Goliathopsis

Utseende

Nokså små (7-10 millimeter), tettbygde, brunsvarte gullbasser. Slekten skiller seg fra de fleste andre Cremastocheilini på sin kompakte kroppsform. Hannen kjennes lett på to korte, klubbeformede horn i pannen. Oversiden er fint hårete, dekkvingene har noen lyse flekker.

Utbredelse

Slekten er utbredt i Sørøst-Asia (Burma, Thailand, Laos, Vietnam og det sørlige Kina).
Podotricha

Utseende

Middelsstore, slanke, smalvingede sommerfugler. Denne slekten utmerker seg ved at forvingens ytterkant er kraftig innsvinget slik at spissen står fram som en krok. På farge er de svarte, oransje og brunlige.

Levevis

Alle har larver som lever på pasjonsblomstfamilien (Passifloraceae).
I alle fall P. telesiphe lever i tåkeskog mellom 1500 og 2600 meter over havet. De besøker gjerne blomster og sitter da ofte flere minutter på samme blomst,

Utbredelse

Denne gruppen lever i den Neotropiske region (Sør- og Mellom-Amerika).
Retsinformation

Retsinformation, i dagligtale simpelthen Retsinfo, er den danske statens nettbaserte juridiske informasjonssystem, etablert i 1996.

Innhold

På Retsinformation er det adgang til alle gjeldende lover, bekjentgjørelser og sirkulærer. Videre er det adgang til Folketingets dokumenter og til Folketingets Ombudsmands beretningssaker samt avgjørelser fra visse andre organer, for eksempel Pressenævnet.
Det foregår ingen utvelgelse av dokumenterne, da formålet med Retsinformation er å sikre at det finnes et system hvor borgere og andre kan få adgang til alle normerende rettsforskrifter.
Systemet administreres av Civilstyrelsen, men det er de enkelte ministerier og Folketinget selv som legger lover og andre dokumenter inn på Retsinformation. Retsinformation oppdateres minst en gang i døgnet.

Bruk

Retsinformation finnes på hjemmesiden www.retsinformation.dk. Det er mulighet for både å søke i systemet og for å finne den relevante lov på lister over gjeldende lover.
Lover og bekjendtgjørelser på Retsinformation gjengis uredigerte. Eventuelle senere lovendringer er ikke alltid skrevet inn i lovteksten, men skal finnes gjennom en henvisning til senere endringslover.
Ordenen for mot (Bulgaria)

Ordenen for mot (bulgarsk: Орден «За храброст») er en bulgarsk orden innstiftet 1. januar 1880 av fyrst Aleksander I av Bulgaria til belønning av soldater som utmerket seg med modig innsats på slagmarken. Ordenen for mot var den første orden innstiftet etter at Bulgaria i 1878 ble et selvstyrt fyrstedømme. Grunnloven av 1879 forbød ordener, med unntak av en krigsutmerkelse for heltemot. Ordenen for mot ble innstiftet med bakgrunn i den russisk-tyrkiske krig (1877–1878), der Bulgaria vant selvstendighet fra Det osmanske rike.
Ordenen for mot rangerte som den nest fremste i kongeriket Bulgarias ordensvesen, etter Sankt Kyrillos og Sankt Methodios' orden. Monarken var ordenens stormester. Etter at Bulgaria ble republikk, ble ordenen reformert. Den ble beholdt i Folkerepublikken Bulgaria og fikk i 1950 nye statutter. Den ble også bevart i Republikken Bulgaria etter overgang til demokrati og markedsøkonomi og ble igjen regulert ved lov i 2003.
Stern

Stern er et tysk uketidsskrift som ble grunnlagt i 1948 av Henri Nannen. Det er ved siden av Spiegel et av de største aktualitetsmagasiner i Europa.
Stern er et illustrert tidsskrift som behandler politiske og andre samfunnstemaer, inneholder klassisk reportasje, nyttejournalistikk og stjerneportretter. Det legger mer vekt på fotografi enn klassiske nyhetsmagasiner. Historiene er samtidig lengre og i større grad skrevet i reportasjestil.
Tidsskriftet utgis av forlaget Gruner + Jahr i Hamburg, som eies av forlaget Bertelsmann. Det har et solgt ukentlig opplag på over en million eksemplarer og pr. 2006 gjennomsnittlig 7,84 millioner lesere ukentlig.
Politisk regnes tidsskriftet som liberalt og kritisk. Det gir imidlertid også plass til andre synspunkter.
USAs føderale statistikksystem

USAs føderale statistikksystem er det desentraliserte nettverket av føderale forvaltningsorganer som produserer data om personer, økonomi, naturressurser og infrastruktur i USA.
Til forskjell fra mange andre land har ikke USA noe sentralt statistikkbyrå. I stedet er det føderale statistikksystemet desentralisert, med 13 forvaltningsorganer der to er selvstendige enheter og de resterende elleve er underlagt ulike departementer. Denne strukturen holder statistikkarbeidet i nærheten av de ulike departementene som benytter seg av dataene.
Per 2013 hadde de 13 primære statistikkbyråene statistikk som hovedoppgave og utførte mye av den føderale regjeringens statistikkarbeid. Ytterligere 89 forvaltningsorganer ble bevilget minst 500 000 dollar til statistikkarbeid i 2011, 2012 eller 2013 i forbindelse med sine hovedoppgaver. Til sammen er budsjettet for det føderale statistikksystemet estimert til 6,7 milliarder dollar (2013).
Det føderale statistikksystemet blir koordinert av Office of Management and Budget (OMB). OMB etablerer og håndhever standarder og retningslinjer for statistikk, sørger for at ressurser blir fremmet til prioriterte statistikkoppgaver og godkjenner statistikkoversikter utført av den føderale regjeringen i henhold til Paperwork Reduction Act. USAs sjefstatistiker (Chief Statistician of the United States), som også inngår i OMB, koordinerer og fører tilsyn med føderale statistiske aktiviteter i samarbeid med statistikkbyråenes ledere.
Fylkesvei 1344

Fylkesvei 1344 går mellom Tolvehaugen og Sønstegård i Halden. Veiens lengde er 5,9 km.
Frem til 2019 hadde veien betegnelsen Fylkesvei 928.
Baryphyma trifrons

Utseende

Baryphyma trifrons er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Baryphyma trifrons er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Gustav V Land

Gustav V Land er et landområde på Nordaustlandet, Svalbard. Gustav V Land består av den vestlige delen av Nordaustlandet nord for Wahlenbergfjorden, og følger en linje fra indre del av Wahlenbergfjorden og gjennom Rijpdalen til Rijpfjorden. Gustav V Land er for det meste dekket av isbreer, hvor Vestfonna er den største.
Området har fått sitt navn etter kong Gustav V av Sverige, som regjerte fra 1907 til 1950.
Créteil – Préfecture (Paris Metro)

Créteil – Préfecture er en stasjon på metroen i Paris.
Stasjonen er endestasjon på linje 8.
Qingshan (Wuhan)

Qingshan (kinesisk: 青山区; pinyin: Qīngshān Qū) er et bydistrikt i den subprovinsielle by Wuhan, hovedstaden i provinsen Hubei i Folkerepublikken Kina.
Det har et areal på 61,1 / 47,93 / 45 km² og teller 452 664 innbyggere (2004).
Chlodwig zu Hohenlohe-Schillingsfürst

Bakgrunn

Hohenlohe-Schillingsfürst ble født i Rotenburg an der Fulda i dagens Hessen. Prins Clodwig var sønn av fyrst Franz Joseph (1787–1841) og prinsesse Konstanze av Hohenlohe-Langenburg. Han ble oppdratt i en katolsk konfesjon.

Karrière

Etter jusstudier i Göttingen og Bonn, gikk han inn i den prøyssiske diplomatiske tjenesten.I 1846 overtok han som fyrste av Hohenlohe-Schillingsfürst, som lå i Bayern, og gikk da ut av statstjenesten i Preussen. 
I 1847 giftet han seg med prinsesse Marie zu Sayn-Wittgenstein-Berleburg (1829–1897), som han fikk tre sønner og to døtre med.  En av sønnene ble fyrst Alexander zu Hohenlohe-Schillingsfürst (1862–1924).

Politiker i Bayern, revolusjonen i Tyskland 1848

Under revolusjonen 1848 gikk han inn for et samlet Tyskland, og stilte seg til disposisjon for den midlertidige regjering i Frankfurt am Main. Han ble i 1848 ambassadør i Athen og i 1849 ambassadør i London.

Ministerpresident i Bayern

Etter den østerriksk-prøyssiske krig i 1866 gikk han inn for en tettere union med Preussen,   og senere samme år ble han utnevnt til ministerpresident i Bayern.
Hohenlohe var som ministerpresident opptatt av å styrke båndene mellom Bayern og Det nordtyske forbund. Han reorganiserte den bayerske hær etter prøyssisk forbilde, fikk istand et militært forbund mellom Det nordtyske forbund og de tyske statene i sør.  Han inntok en ledende rolle i etableringen av tollparlamentet, hvor han i 1868 ble valgt til visepresident. En kombinasjon av ultrakonservative katolikker og antiprøyssiske nasjonalister, tvang ham imidlertid til å gå av i begynnelsen av 1870. En særlig foranledning var hans avvisning av dogmet om pavelig ufeilbarlighet.

Riksdagsmedlem, diplomat og prøyssisk ministerpresident

Etter Tysklands samling i 1871, ble han 23. mars innvalgt i Riksdagen. Der ble en av visepresidentene, og var en ledende figur i grunnleggelsen av det liberale rikspartiet. Partiet arbeidet for å støtte opp under det nye riket, sikre en liberal utvikling og var imot «klerikal aggresjon», særlig representert ved Det katolske sentrumspartiet. Hohenlohe var en av støttespillerne for Bismarcks antipavelige Kulturkampf, og gikk inn for et forbud mot jesuittordenen. Han støttet også den såkalte prekestolsparagrafen og muligheten for å inngå borgerlig ekteskap. 
Hohenlohe ble utnevnt av Bismarck til ny ambassadør i Paris i 1874, hvor han ble i sju år. I 1878 deltok han på kongressen i Berlin som tredje tyske representant. 
Etter utenriksminister Bernhard Ernst von Bülows død, ble han i 1880 kalt til Berlin som midlertidig sjef for utenriksdepartementet, og personlig stedfortreder for Bismarck under dennes sykdom. I 1885 etterfulgte han general Manteuffel som riks-stattholder i Elsass-Lothringen. Han ble i Strasbourg (den gang kalt Strassburg) til oktober 1894.

Tysk kansler

På anmodning fra keiseren akseptert han å bli Leo von Caprivis etterfølger som tysk kansler, og samtidig Preussens statsminister. Som kansler holdt han seg mye borte fra offentligheten, og besøkte parlamentet svært sjeldent. Han gikk av som kansler og statsminister 17. oktober 1900, og døde ved Ragaz 6. juli 1901.
Hisar (distrikt)

Demografi

Ved folketellingen i 2011 var det 1 742 815 innbyggere i distriktet, mot 1 537 117 i 2001. Den urbane befolkningen utgjør 31,73 % av befolkningen.
Barn i alderen 0 til 6 år utgjorde 12,10 % i 2011 mot 8,13 % i 2001. Antallet jenter i den alderen per tusen gutter er 849 i 2011 mot 831 i 2001.
Latina

Historie

Området hadde siden antikken vært et større sumpområde, og ble opparbeidet for landbruk og bebyggelse som en følge av det store fascistiske prosjektet Battaglio del grano («kampen om kornet») hvor det store malaria-befengte sumpområdet Pontino ble drenert og opparbeidet som jordbruksland. Samtidig ble en rekke av byen, herunder Latina og Aprilia anlagt. 
Latina ble grunnlagt av Benito Mussolini 30. juni 1932 under navnet «Littoria», etter det fascistiske symbolet fascio littorio. Byen ble innviet 18. desember samme år og ble bebygget av innvandrere fra Friuli og Veneto. Byen ble bygget i en nyklassisistisk stil med kjente arkitekter  Marcello Piacentini, Angiolo Mazzoni og Duilio Cambellotti.
Da Provinsen Latina ble opprettet 18. desember 1934, ble Latina provinshovedstaden og etter andre verdenskrig ble den omdøpt til dagens navn i 1946.

Næringsliv

Byen har i dag en del farmasøytisk, kjemisk industri, dessuten stor osteproduksjon. Det siste følger av byens rolle som et senter for landbruksprodukter, som også omfatter grønnsaker, blomster, sukker, og frukt.
Det italienske flyvåpen har en flybase ved byen med en flyvskole. NATO har også plassert sin tekniske skole NATO Communication and Information System School (NCISS) i byen.
Det tidligere Latina kjernekraftverk er i dag stengt og under ombygging.